KCE พุ่ง 5.24% คาดกำไร Q1-Q2/60 โตเด่น รับราคาทองแดงดิ่ง-บาทอ่อน
KCE พุ่ง 5.24% คาดกำไร Q1-Q2/60 โตเด่น รับผลบวกราคาทองแดงดิ่ง-บาทอ่อน ล่าสุด ณ เวลา 16.04 น. ราคาอยู่ที่ 100.50 บาท บวก 5.00 บาท หรือ 5.24% สูงสุดที่ 101.50 บาท ต่ำสุดที่ 95.75 บาท มูลค่าซื้อขายที่ 656.42 ล้านบาท โบรกฯ แนะ “ซื้อ” ชูเป้า 132 บาท 
9 มี.ค. 2560

ผู้สื่อข่าวรายงานว่า ราคาหุ้นบริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 16.04 น. ราคาอยู่ที่ 100.50 บาท บวก 5.00 บาท หรือ 5.24% สูงสุดที่ 101.50 บาท ต่ำสุดที่ 95.75 บาท มูลค่าซื้อขายที่ 656.42 ล้านบาท

ด้านบล.กสิกรไทย ระบุในบทวิเคราะห์ฯภาคบ่ายนี้ได้เลือก KCE เป็น Top pick วันนี้ราคาเริ่มรีบาวด์กลับขึ้นมา อย่างไรก็ตาม Upside ยังคงกว้างถึง 35% จาก Target price พื้นฐานที่ 132 บาท
ทั้งนี้ คาดว่า KCE พบจุดต่ำสุดของกำไรไปแล้วในงวด Q4/59 โดยกำไรน่าจะเริ่มฟื้นตัวได้ในงวด Q1-Q2/60 จากยอดขายที่เลื่อนการรับรู้ใน Q4/59 มาปีนี้ราว 200 – 250 ล้านบาท นอกจากนั้นกำไรจะปรับขึ้นอย่างโดดเด่นในช่วง H2/60 ตามกำลังการผลิตที่เพิ่มขึ้นมาอีก 24% จากเปิดโรงงานลาดกระบังเฟส 3 เต็มที่ในช่วงครึ่งหลังของปี
นอกจากนั้น ยังมี 2 ปัจจัยภายนอกที่คาดว่าจะเป็นบวกต่อ KCE ได้แก่
1) ราคาทองแดงปรับลดลงอย่างต่อเนื่อง โดยวานนี้ได้ปรับลงมาที่จุดต่ำสุดในรอบ 8 อาทิตย์ที่ 5.7 พันเหรียญต่อตัน ซึ่งต่ำกว่าสมมติฐานราคาทองแดงที่วางไว้ 6 พันเหรียญต่อตัน ถือเป็น Positive Upside
2) แนวโน้มการอ่อนค่าของเงินบาท ด้วยหลายๆ เหตุการณ์ที่กำลังจะเกิดขึ้น ทั้งการขึ้นดอกเบี้ยของธนาคารกลางสหรัฐ (เฟด) การอ่อนค่าของปอนด์และยูโร รวมไปถึง Trumpus Trade ที่กลับมาอีกครั้ง ทั้งหมดจะทำให้เงินดอลลาร์สหรัฐแข็งค่ายาวในเดือน มี.ค.ซึ่งจะเป็นอีกปัจจัยบวกต่อประสิทธิภาพการทำกำไร
ปัจจุบัน KCE ซื้อขายกันที่ระดับ PER เพียง 14 เท่าต่ำกว่ากลุ่มที่ 16 เท่า ขณะที่ยังคงคาด EPS Growth เฉลี่ย 20% ต่อปีในอีก 2 ปีข้างหน้า (สูงกว่ากลุ่มที่จะโตเฉลี่ยเพียง 14%)